Smernica Komisie
zo 14. júla 1978,
ktorou sa prispôsobuje technickému pokroku smernica 70/220/EHS o aproximácii právnych predpisov členských štátov o opatreniach proti znečisťovaniu ovzdušia výfukovými plynmi zo zážihových motorov motorových vozidiel
(78/665/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 70/156/EHS( [1]) zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v znení aktu o pristúpení, a najmä jeho článkami 11, 12 a 13,
so zreteľom na smernicu Rady 70/220/EHS( [2]) z 20. marca 1970 o aproximácii právnych predpisov členských štátov o opatreniach proti znečisťovaniu ovzdušia výfukovými plynmi zo zážihových motorov motorových vozidiel v znení aktu o pristúpení, a najmä jeho článkom 5,
keďže z prvého programu činnosti Európskych spoločenstiev v oblasti životného prostredia, schváleného 22. novembra 1973, vyplýva, že smernice môžu byť zmenené a doplnené s cieľom zohľadniť najnovší vedecký vývoj, najmä pokiaľ ide o znečisťovanie ovzdušia výfukovými plynmi z motorov so zážihovým zapaľovaním;
keďže maximálne prípustné limity emisií kysličníka uhoľnatého a nespálených uhľovodíkov z týchto motorov boli stanovené v smernici 70/220/EHS; keďže tieto limity boli na začiatku znížené smernicou 74/290/EHS z 28. mája 1974( [3]), a smernicou Komisie 77/102/EHS z 30. novembra 1976( [4]) boli doplnené o prípustné limity emisií kysličníkov dusíka;
keďže požiadavky týkajúce sa ochrany zdravia verejnosti a životného prostredia si v krátkej dobe vyžadujú zníženie týchto limitov; keďže technický pokrok urobený v konštrukcii týchto motorov teraz umožňuje ďalšie podobné zníženia bez toho, aby boli v protiklade s cieľmi politiky spoločenstva v ostatných oblastiach a najmä v oblasti racionálneho využitia energie;
keďže množstvá uvedené v tejto smernici sú v súlade so stanoviskom Výboru pre prispôsobenie smerníc odstraňujúcich technické bariéry obchodu v sektore motorových vozidiel, technickému pokroku,
PRIJALA TÚTO SMERNICU:
Článok 1
Prílohy I, II, III, V a VII smernice 70/220/EHS v znení smernice Rady 74/290/EHS a smernice 77/102/EHS, sa týmto mení a dopĺňa v súlade s prílohou k tejto smernici.
Článok 2
1. Od 1. apríla 1979 neodmietnu členské štáty z dôvodov týkajúcich sa znečisťovania ovzdušia plynmi z motorov:
- udeliť EHS typové schválenie, alebo vydať dokument uvedený v poslednej odrážke článku 10 ods. 1 smernice 70/156/EHS, alebo udeliť národné typové schválenie motorového vozidla
- ani nezakážu uvedenie takých vozidiel do prevádzky,
keď úroveň plynných nečistôt emitovaných z tohto typu motorového vozidla alebo motorových vozidiel, spĺňa požiadavky smernice 70/220/EHS, naposledy zmenenej a doplnenej touto smernicou.
2. Členské štáty od 1. októbra 1979:
- nebudú ďalej vydávať dokument podľa poslednej zarážky článku 10 ods.1) smernice 70/156/EHS v súvislosti s typom motorových vozidiel, ktorých emisie plynných nečistôt sú na úrovni nezodpovedajúcej požiadavkám smernice č. 70/220/EHS, naposledy zmenenej a doplnenej touto smernicou,
- môžu odmietnuť národné typové schválenie typu motorového vozidla, ktorého emisie plynných nečistôt sú na úrovni nezodpovedajúcej požiadavkám smernice č. 70/220/EHS, naposledy zmenenej a doplnenej touto smernicou.
3. Členské štáty môžu od 1. októbra 1981 zakázať uviesť do prevádzky vozidlá, ktorých emisie plynných nečistôt sú na úrovni nezodpovedajúcej požiadavkám smernice 70/220/EHS, naposledy zmenenej a doplnenej touto smernicou.
4. Členské štáty do 1. januára 1979 uvedú do účinnosti ustanovenia potrebné na dosiahnutie súladu s touto smernicou a bezodkladne o tom informujú Komisiu.
Článok 3
Táto smernica je adresovaná členským štátom.
V Bruseli 14. júla 1978